khistorydata/jeongjo-sjw-relations huggingface dataset:
정조 5년
辛丑九月二十日巳時。上御誠正閣。下直守令入侍時。綾州牧使朱重純。利川縣監李德鉉。左副承旨趙時偉。假注書趙衍德。記事官金鳳顯。別兼春秋林錫喆。以次進伏訖。上曰。下直守令進前。綾州牧使朱重純進伏。上曰。爾經承旨乎。重純曰。未經矣。上曰。爾經幾邑乎。重純曰。曾經寶城郡守矣。命讀七事訖。上曰。下往善爲也。命退。利川縣監李德鉉進伏。上曰。爾是誰族乎。德鉉曰。綾原君五代孫故縣監李厚遠之子也。上曰。曾經幾邑乎。德鉉曰。淸安公山陜川三邑矣。上曰。爾有善治之名。今於此邑。必施威惠之政。以致名實相符。可也。命退。上曰。右承旨入侍。賤臣承命出。與金尙集偕入進伏。命書傳敎曰。昨年已有飭敎。而明日登對。諸司郞官之皆能設弊陳瘼。姑未可必。以此意自該房預爲各別嚴飭。所懷詢問之下。如或竝以無乎二字奏對。則該郞官不可無罰。無論有弊無弊。職掌事所懷。俾各講究來對。又以慶尙道慰諭使狀啓。命書傳敎曰。觀此兩度狀辭。言簡而旨詳。遠外民情。雖難遙度。卽此足可反隅。憂慮之餘。稍覺寬心。嗣後奠接宣撫之策。專委於卿。卿其周行遍察。續卽仔細陳聞事。回諭。近聞卿以反面之期。期以旬朔。若此則殊非援例差遣之意。難至來歲麥秋。無所不可。此行非直爲踏災檢田一事。當初傳敎。以營邑之務。皆令卿照管。實慮方伯生疎而然也。卿之筵中辭免。已乖體例。從後擧行。亦欲草草。然則徒有一道二監司之嫌。奚益於民國。切勿以了當爲主。諸凡小大之事。必皆悉心奉行事。一體回諭。如是嚴飭之後。一毫有推諉之弊。無異慢命。亦令備局措辭行會。上曰。慰諭使。何當反命乎。時偉曰。來月望後。似當還來矣。上曰。慰諭使便是都巡察使矣。尙集曰。然矣。時偉曰。伏承下敎。蓋切惶悶矣。命退。諸臣以次退出。
정조 5년
行都承旨嚴璹藥院直。左承旨徐有防坐直。右承旨金尙集坐。左副承旨趙時偉坐。右副承旨金宇鎭坐。同副承旨徐鼎修坐直。注書趙興鎭仕直李祖承藥院直。事變假注書李萬榮仕。
정조 5년
徐鼎修啓曰。副修撰李時秀牌不進罷職傳旨。已爲捧入矣。玉堂上下番俱空。已至多日。事甚未安。未差之代。政官牌招。開政差出。待下批仍卽牌招入直。何如。傳曰。允。
정조 5년
有政。吏批。判書李衍祥進。參判李敬養進。參議沈念祖病。左承旨徐有防進。以金和中爲司諫。權爲正言。李顯永爲應敎。金載孟爲繕工奉事。尹得霖爲仁川府使。
정조 5년
兵批。判書李性源進。參判鄭一祥病。參議申應顯入直進。參知未差。左副承旨趙時偉進啓曰。訓鍊院正。今當差出。而擬望之人乏少。外任竝擬。何如。傳曰。允。以姜杭爲同知。鄭觀由爲僉知。金珠淵爲都摠都事。鄭駿采爲訓鍊正。張始興爲位羅萬戶。
정조 5년
傳于徐有防曰。大司諫前望單子入之。
정조 5년
大司諫前望單子入之。李文源。落點。
정조 5년
吏曹口傳政事。戶曹正郞李壽仁。司僕主簿金持默。相換。戶曹佐郞金履中。工曹佐郞金明鎭。相換。
정조 5년
以掌令柳河源牌不進罷職傳旨。傳于徐鼎修曰。只推。
정조 5년
徐有防啓曰。新除授應敎李顯永。時在京畿陽川地。經筵入番事緊。斯速乘馹上來事。下諭。何如。傳曰。依啓。
정조 5년
以御營廳從事官望筒。傳于徐鼎修曰。從事官自是淸宦。則所擬之人。何其疲惱。此望筒勿施。今日內更爲擬入。
정조 5년
徐鼎修。以吏批言啓曰。應敎今當差出。而前望中無故之人。只有二人。以二望擬入之意。敢啓。傳曰。知道。
정조 5년
徐有防。以內醫院官員。以都提調意啓曰。駝駱粥自十月初一日當爲封進。依前例擧行事。預爲分付司僕寺之意。敢啓。傳曰。知道。
정조 5년
徐鼎修。以御營廳言啓曰。依下敎。本廳字內宣仁門南邊水門把守將一員。軍八名。撤罷之意。敢啓。傳曰。知道。
정조 5년
徐鼎修。以義禁府言啓曰。戶曹正郞趙翼鉉拿囚之意。敢啓。傳曰。旣示飭勵。分揀放送。
정조 5년
又以義禁府言啓曰。成均館博士金命彦。養賢庫兼圭簿崔大恒等。拿囚之意。敢啓。傳曰。旣示飭勵。分揀放送。
정조 5년
兵曹啓目粘。全州判官趙長鎭等照律事奉敎。依此律施行爲旀。趙長鎭鄭益祚趙墢林仁浩李義逸乙良。功減一等。鄭國仁李東賓乙良。功議各減一等。李宜白乙良。議減一等爲良如敎。
정조 5년
又啓目粘。扶餘縣監尹昹等照徫事奉敎。依此律施行爲旀。尹昹安羽濟權濟應金斗應黃檃沈宗之洪儆乙良。各功減一等爲旀。鄭東閔兪漢緯趙亨逵李養采乙良。功議各減一等爲良如敎。
정조 5년
兵曹啓目粘。北兵營親騎衛李寅賓等都試没技。直赴殿試事。判付啓。依回啓施行爲良如敎。
정조 5년
兵曹啓目粘。平安兵營別武士朴時哲等都試没技。直赴殿試事。判付啓。依回啓施行爲良如敎。
정조 5년
行都承旨嚴璹坐。左承旨徐有防坐。右承旨金尙集坐。左副承旨趙時偉坐。右副承旨金宇鎭坐直。同副承旨徐鼎修坐直。注書趙興鎭仕直李祖承藥院直。事變假注書李萬榮仕。
정조 5년
王大妣殿惠慶宮中宮殿。奎章閣政院口傳問安。答曰。知道。
정조 5년
傳于徐鼎修曰。京畿監司留待。
정조 5년
傳于徐有防曰。諸承旨閣臣入侍。京畿監司同爲入侍。
정조 5년
以京畿監司豐壤舊闕基碑閣奉審啓本。傳于徐有防曰。此後道伯巡路奉審碑閣時。延曙黔巖。一依豐壤例奉審。有無頉形止狀聞事。回諭。仍卽定式擧行事。一體回諭。
정조 5년
又以禮曹言啓曰。今此大殿誕日諸道封進方物中。咸鏡道觀察使鄭元始北關出巡。故本營方物。咸興府判官。代行封進矣。啓本中以本府判官尹昌濂書入之意。敢啓。傳曰。知道。
정조 5년
金宇鎭。以義禁府言啓曰。前正郞徐邁修拿囚之意。敢啓。傳曰。知道。
정조 5년
行都承旨嚴璹藥院直。行左承旨李敬養未肅拜。右承旨徐有防坐直。左副承旨金尙集坐直。右副承旨趙時偉坐。同副承旨徐鼎修坐。注書趙興鎭仕李祖承仕直。事變假注書李萬榮仕。
정조 5년
傳于徐鼎修曰。禮房承旨入侍。
정조 5년
傳于金尙集曰。兵曹判書入侍。
정조 5년
傳于趙時偉曰。試射名色。旣是瑞葱臺。而服色亦用此例。則許多百官服色諸具。不無弊端。東西班只有堂郞衙門各一員隨駕。其餘留都事。分付。
정조 5년
傳于金尙集曰。發遣吏郞。明日受香所諸執事淸齋與否。摘奸以來。
정조 5년
傳于徐有防曰。新除授承旨。待下批牌招察任。
정조 5년
金尙集啓曰。明日次對。兩司當爲進參。除在外疏批未下引避退待外。大司憲趙㻐。待開門牌招。以爲入侍之地。何如。傳曰。允。
정조 5년
徐鼎修啓曰。今九月二十五日。祿都目政事爲之之意。敢啓。傳曰。明日爲之。
정조 5년
備忘記。瑞葱臺係是內試射。命官試官。不得差出。而兩闕守衛校衛試射。旣有試官。雖令分所。無所不可。近來日晷甚短。分所然後庶可畢試。射員當臨時分排。而試官望則洗馬坪分設處所。別具一單擬入事。該房知悉。
정조 5년
吏曹口傳政事。以鄭志儉爲兵曹參議。李錫夏金鎔爲兵曹佐郞。
정조 5년
吏曹口傳政事。兵曹參議申應顯。參知鄭志儉。
정조 5년
金尙集。以兵曹言啓曰。今九月二十五日慕華館擧動時。各殿問安馬及承史所騎馬與內吹各差備應把之數。無以推移。京畿驛馬限四十匹。依例入把之意。分付本道。何如。傳曰。允。
정조 5년
又以兵曹言啓曰。今九月二十五日慕華館親臨試射試取時。以何營軍兵隨駕。何營軍兵留陣。而禁軍馬步軍幾番幾哨磨鍊乎。敢稟。傳曰。訓鍊都監御營廳隨駕。訓局步軍十五哨。馬軍四哨。御營騎士三番。步軍五哨磨鍊。禁軍自當全數隨駕矣。留陣禁營爲之。而本營軍兵。今年連爲勞用。今番則禁將只率三營外。入直標下軍及馬步軍留陣。各營留營。置之。
정조 5년
趙時偉。以義禁府言啓曰。忠州前牧使金履安拿囚之意。敢啓。傳曰。知道。
정조 5년
以金履安囚單子。傳于趙時偉曰。今日內開坐。捧口招以聞。
정조 5년
行左承旨李敬養疏曰。伏以。臣卽伏承喉院除命。天牌儼臨。固當竭蹶趨承。而第臣老母。纔經毒痁之後。眞元澌鑠。又自日昨。重患寒感。氣息凜綴。臣方左右扶將。實無一刻暫捨之勢。玆不得不冒死陳籲。伏乞聖慈。天地父母。俯垂鑑諒。特許鐫臣職名。以便救護。仍治臣逋慢之罪。以警具僚。千萬大願。答曰。省疏具悉。卿其勿辭。救護母病。
정조 5년
辛丑九月二十三日巳時。上御誠正閣。前一直提學禮房承旨入侍時。前一直提學鄭民始。左承旨徐有防。記事官李祖承金鳳顯。別兼春秋林錫喆。以次進伏訖。上曰。再明日擧動相値。次對明日爲之事。分付。仍命書傳敎曰。次對明日來會。有防曰。再明日門路。何以爲之乎。上曰。以協陽門爲之。可也。仍命書榻敎曰。再明日出宮門路。以協陽門爲之。上曰。右副之必欲遞解者。果何意乎。仍命書傳敎曰。不爲仕進承旨許遞。前望單子入之。上曰。兵判如已入來。與該房承旨入侍。仍命書榻敎曰。軍士房承旨。兵曹判書入侍。賤臣承命出。與左副承旨趙時偉。兵曹判書李性源偕入進伏。上曰。駕前鐵箭擧案。凡幾人乎。時偉曰。四十人。而騎片亦爲四十人矣。上曰。赴試都數幾人耶。時偉曰。千有餘人矣。性源曰。一千八百人矣。以二技計之則爲二千六百名矣。上曰。一日之內。似不可了當矣。當經宿於京畿監營。已有先朝舊例。今亦依此擧行。修理等事。絶勿爲之之意。分付。性源曰。騎芻馬路。亦爲修治於洗馬坪。則似可易爲了當矣。上曰。然則相址爲之。可也。上又曰。兵判先退。試記修整以入。性源曰。今二十五日慕華館動駕時。侍衛不可不備員。而本曹參議吳載紹未肅拜。令政院稟旨變通。本曹佐郞李秀夏受由在外。今姑改差。竝與本曹佐郞李顯默相避代。令該曹口傳差出。何如。上曰。依爲之。出擧條時偉曰。因兵曹判書李性源所啓。今二十五日慕華館動駕時。侍衛不可不備員。未肅拜本曹參議吳載紹。令政院稟旨變通事。蒙允矣。合有變通之道。何以爲之乎。上曰。許遞。可也。出擧條有防曰。再明日。畿伯以祭官。不在本營。似有掣礙之事矣。上曰。以其子孫。故前已爲下敎矣。然則不無相妨處。子孫中或有可合人乎。民始曰。文官中無可合人矣。上曰。畿營有環圍處乎。民始曰。有之矣。命退。諸臣以次退出。
정조 5년
辛丑九月二十三日申時。上御誠正閣。左承旨。同副承旨入侍時。左承旨徐有防。同副承旨徐鼎修。記事官李祖承金鳳顯。別兼春秋林錫喆。以次進伏訖。上曰。兵判想在於政院。洗馬坪亦出馬路。則一日內可以畢試與否。注書出往問奏。賤臣承命出。回奏曰。洗馬坪馬路。今方修治。而雖有兩馬路。赴試之人甚多。一日之內。勢難畢試云矣。上曰。然則修治之際。不無役人之弊。馬路置之事。分付。仍命退。承史以次退出。
정조 5년
行都承旨嚴璹藥院直。左承旨徐有防坐。右承旨金尙集坐直。左副承旨趙時偉坐。右副承旨金宇鎭未肅拜。同副承旨徐鼎修坐直。注書趙興鎭病李祖承仕直。事變假注書李萬榮仕。
정조 5년
徐有防啓曰。明日大駕詣慕華館後。王大妣殿惠慶宮問安。何承旨進去乎。敢稟。傳曰。何承旨進去可乎。
정조 5년
趙時偉啓曰。摠戎使李柱國。今方受香出去。而所佩密符及左邊捕盜大將命召大將牌傳令牌。來請還納。何以爲之。敢稟。傳曰。仍佩往來。捕將則他邊大將兼察事。牌招廳傳敎。
정조 5년
傳于金尙集曰。右承旨。左副承旨。分詣今日受香所。奉審摘奸以來。
정조 5년
傳于徐鼎修曰。差使員上京守令留待。
정조 5년
趙時偉啓曰。今日政新除授玉堂。竝待下批牌招入直。何如。傳曰。允。
정조 5년
傳于徐有防曰。承傳宣官在外代。今日政差出。
정조 5년
有政。吏批。判書李衍祥進。參判未差。參議沈念祖式暇。右副承旨趙時偉進。以徐浩修爲禮曹判書。徐浩修爲藝文提學。吳在文爲戶曹正郞。吳毅常爲祥原郡守。判敦寧單黃景源。知敦寧單安𠍱。江華留守單金熤。慶尙監司趙時俊復授前任事承傳。故吏曹判書閔伸復官爵事承傳。故正言李孟溥贈吏判例兼贈職事承傳。奎章閣閣監二單。兪得祐金致俊。
정조 5년
兵批。判書李性源進。參判鄭昌聖病。參議申應顯入直進。參知鄭志儉病。同副承旨徐鼎修進。以魚有南爲忠翊將。李尙說爲訓鍊判官。金厚臣爲安義僉使。徐有寧爲同知。同知單李慶會。僉知三單。李檏金景訥金鴻齡。訓鍊正單吳毅常。副司直吳載紹。以梁埉爲宣傳官。崔重敎爲宣傳官。
정조 5년
備邊司薦望。江華留守金熤金魯鎭徐有慶。
정조 5년
以副校理望筒。傳于徐有防曰。林錫喆之時在別兼者。李頤祥之元是在外人。屢以無故人備擬事。下敎之後。又復循例擬入。事體所在。極爲未妥。此望筒勿施。當該政官推考。
정조 5년
傳于徐鼎修曰。承傳宣傳官。勞役倍蓰之故。旣命定朔數遷轉。則何必待都政擬望。然則反不如備邊郞無時陞遷矣。無怪乎武弁之避此趨彼。此後雖於散政。準朔則吏兵曹隨窠敍遷事。分付。
정조 5년
以禁衛營留陣軍兵磨鍊單子。傳于徐鼎修曰。今番本營留陣之命。出於均勞逸之意。屛門把守將卒。恐城內擧行軍。亦以郷軍擧行。
정조 5년
以禁漏時刻單子。傳于徐鼎修曰。朝筵旣有罷漏後聚軍。欲明時出宮之命。則時刻之如是分排。入侍承宣。難免聽瑩之失。推考。兵判親聽筵敎。初不往復該房。直入差早。開門節目。亦是不察。推考。罷漏後聚軍欲明時出宮之意。更卽分付各該營。俾無眩於擧行之弊。
정조 5년
以應敎前望單子。傳于徐鼎修曰。無無故可點之人。此望筒還給。
정조 5년
玉堂前望單子入之。校理尹行元。副校理李時秀李宗燮。修撰洪秉聖權以綱。副修撰尹長烈。尹東晩落點。
정조 5년
徐鼎修啓曰。新除授校理尹行元方在點下中。修撰洪秉聖權以綱。副修撰尹長烈。方在罷散中。尹東晩方在解由未出中。何以爲之。敢稟。傳曰。尹東晩解由勿拘。尹行元望筒勿施。罷職人敘用。
정조 5년
金尙集。以禮曹言啓曰。來十月初七日宗廟冬享大祭親行時。省牲省器之節。依例以親臨磨鍊擧行乎。敢稟。傳曰。謹當親行矣。
정조 5년
又以禮曹言啓曰。來十月初七日宗廟冬享大祭親行時。同日永寧殿。依例遣大臣行祭事。知委。何如。傳曰。允。
정조 5년
又以禮曹言啓曰。卽接掌樂院所報。則仁政殿軒架黃鍾一枚見失之後。自捕廳賊人雖捉。而本鍾則未能推得。莫重御用樂器。不容許久欠缺。趁卽造成。以爲備數取用之地云。樂器之不可不趁卽新造者。果如該院所報。黃鍾一枚令該曹卽爲鑄成事。分付。何如。傳曰。允。
정조 5년
趙時偉。以司僕寺內乘。以一二提調意啓曰。明日擧動時。內乘二員。當爲隨駕。而內乘吳毅常。今日政移拜外任矣。其代卽令該曹口傳差出。以爲差備之地。何如。傳曰。允。
정조 5년
兵曹口傳政事。以具綜爲內乘。
정조 5년
徐鼎修。以訓鍊都監言啓曰。今九月二十五日慕華館擧動時。東營集春營入直御營軍。以訓局餘軍替代。三營外入直標下軍及馬步軍。禁衛大將率領留陣事。自兵曹節目啓下矣。東營軍六十一名。哨官吳道炡。集春營軍五十名。哨官金宗洙率領。與御營軍替代後。宮墻頹圮諸處把守。依前名數分把。東營集春營。各留五名。其餘四十九名及南營馬軍五十名內。二十名留營。其餘三十名。廣智營步軍五十名內。二十二名。宮墻頹圮諸處。曾已把守。五名留營。其餘二十三名。北營入直。標下軍四十名內。五名留營。其餘三十五名。各其將官領率赴陣。還宮後。本局外營三處入直軍還入直。替代赴陣軍。依例撤罷。而竝待標信擧行之意。敢啓。傳曰。知道。
정조 5년
又以禁衛營言啓曰。明日慕華館擧動時。禁將只率三營外。入直標下軍及馬步軍留陣事。命下矣。西營入直軍四十名內。除宮墻頹圮處。把守十三名。所餘軍二十七名。待標信出用。竝與訓鍊都監御營廳外入直軍兵留陣。而還宮後還入直之意。敢啓。傳曰。知道。
정조 5년
又以御營廳言啓曰。今九月二十五日慕華館擧動時。依兵曹節目。本廳全數隨駕。而東營集春營入直步軍一哨內四十二名及出番軍十四名。字內宮墻頹圮各處。前已除出把守。宗廟墻垣頹圮處。晝察夜巡軍五名。亦以出番鄕軍出用矣。東營集春營入直軍兵。諸處把守軍兵。竝與訓鍊都監餘軍。待標信替代赴陣。新營入直各色標下軍二十三名。敎鍊官一員領赴留陣營。而還宮後還爲入直。至於出番鄕軍把守處。則不爲替代。依前仍把之意。敢啓。傳曰。知道。
정조 5년
又以義禁府言啓曰。連山縣監兪漢緯。延日縣監辛普謙等拿問處之事。傳旨啓下矣。兪漢緯辛普謙等俱在任所云。依例發遣府羅將拿來。何如。傳曰。允。
정조 5년
又以義禁府言啓曰。刑曹啓辭內踰越都城罪人李得重。係是出身。移本府處之事。允下矣。罪人李得重。卽爲拿囚之意。敢啓。傳曰。知道。
정조 5년
又以義禁府言啓曰。因刑曹啓辭。癸未以後延日縣監趙慶輔李爀趙惠慶李東運徐完碩金省身金得衍李果竝移本府處之事。允下矣。金省身金得衍等。今方待命。卽爲拿囚。趙慶輔時在平安道定州地。趙惠慶時在洪忠道天安地。徐完碩時在京畿江華地。李果時在豐德地。依例發遣府書吏羅將。竝拿來。李爀李東運等。旣已身故云。勿論。何如。傳曰。允。徐完碩外。竝待待命拿囚。
정조 5년
趙時偉。以刑曹言啓曰。踰越都城罪人李得重。所當卽爲嚴囚。依本律勘處。而罪人李得重。係是出身。移義禁府處之。何如。傳曰。允。
정조 5년
又以刑曹言啓曰。頃因咸鏡監司鄭元始啓本。延日縣定配罪人李福男。逃還本土安邊府。而因慶尙監營移文。執捉還配之際。中路物故云。罪人福男之逃還本土。在於癸未。而前後配所官。初不能嚴束。以致逃失。又不卽督還。一任抛棄。後弊所關。不可無警。故竝令道臣指名現告。移義禁府處之事。覆啓蒙允後。行會本道矣。卽見慶尙監司李文源回移。則癸未以後延日縣監。以趙慶輔李爀趙惠慶李東運徐完碩金省身金得衍李果。現告報來。依前判下。竝移義禁府處之。何如。傳曰。允。
정조 5년
校理金履正疏曰。伏以。臣猥以無似。濫蒙鴻渥。頂踵毛髪。莫非我聖上賜也。已擠溝壑。穽石猶下。而殿下拔之而置諸袵席。同腐草木。涸陰遂閉。而殿下哀之而噓以陽春。至德厚恩。去而益重。糞土之賤。何以得此。夙宵感泣隕結是期也。恩命所曁。湯火宜赴。而臣於前冬。敢以私義之難强。上章自訟。繼違十牌。罪積孤恩。合被重典。而聖度如天。曲察哀衷。勘以例罷。施降恩敍。於六日之內。臣惶隕震惕。歷年時而彌懼。不意新命。又下於泥首窮廬之日。臣誠驚惶踧踖。益不知死所也。恩隆再造。叩謝是急。而第念臣六載廢枳。百疣拶湊。恩照雖荷於日月之明。私義轉愧於人數之中。噫。西試訓刷。寸心可質。而反忤權奸。以致蜋轍則自其干誅。朝著淸明。恩生疏滯。絲綸曠絶。而公議猶愼。瑕累自如此。臣之情地危蹙。未敢冒膺之一端。臣又於昭布之下。首發龜賊合辭之論。遂同三司而致討矣。權奸之推緘。僚員之追疏。盛氣同聲。譏斥狼藉。終使萬古之至凶。減作兩司之分啓。駭惑之情。宜卽一暴。而衆怒群非。注擬遂塞。封章無因。處義尙阻。此臣之鐵限在前。無容蠢動之大關也。且況銓罰。古所稱改正淸選也。前輩如李植。皆以力辭不就。顧今淬勵。非比前日乎。自分永謝朝端。將母歸養。感頌聖恩。息補餘喘。業已量矣。今若幸會疏振。自同無故。揚揚冒出。則廉防緣臣而壞矣。貪戀由臣而興矣。臣之一身。有不足恤。而其如羞淸朝累聖簡。何哉。臣寧受萬殞。誠不敢爲也。左右揣量。實無暫膺之勢。恩召之下。不敢承命。顧臣㷀然靡托。如失暮塗。生死而向前。惟仰仁覆之天。而抑獨何心。屢違肉骨之恩。冒犯鈇鉞之誅乎。誠以忝先壞己。俯仰無顯。憂畏成疾。守死哀籲。歿身自靖者。蓋非獲已而不已也。顧其情實。吁亦慼矣。伏乞天地父母。察臣危悰。諒臣至懇。亟削臣職名。仍治臣違慢。以昭法紀。以安私分。臣方乞解。而劇賊又出。誓不俱生。自不後人。噫嘻痛矣。國榮窮天地之惡。亘千古之罪。擧國臣民。孰不欲食肉寢皮。而王章未施。鬼誅先加。此可見矣。天理之昭昭。而應行之律。尙未蒙允。古今天下。寧有是理。而德相甘自附麗於此賊。作一血黨。敢以四字凶言。肆然筆之於奏御之文。其指意之凶㦧。句語之陰譎。殆莾操懿溫之所未敢爲也。樂純之聲勢於逆姪。煥億之慫慂於㚭叔。恣行胸臆。陰蓄異圖。窮凶情節。實一而二。二而一。今幸窩窟打破。眞贓畢露。則何可一刻暫貸於覆載之間。而適値藏刑。設鞫置辟。姑未克擧。任其偃息。群情益激。憂疑多端。果然妖腰亂領。敢稱訟冤。發文四道。噫。德相輩平日之怨詈國家。謂天可歎。從可知矣。今其妖論之亂類。搓待按査。自伏邦憲。而罪魁之德相。不唯相奏。遽施薄竄。此何懲討。此何國體。亂賊無所懲畏。凶孽益復跳踉。伏乞聖上。惕然長慮。亟令王府具格拿來。德相。待時用刑。嚴鞫得情。快正王法。斷不可已也。陰巧之如煥億。凶邪之如煥億者。不得竝訊嚴討。則其可曰國有誅斬乎。歝國是抗天威。在樂純猶屬細故。而與逆姪相濟之惡。有王法當施之典。亦望廓揮乾斷。亟降明旨。臣無任瞻天望聖激切祈懇之至。答曰。省疏具悉。所陳當留意。爾其勿辭察職。
정조 5년
辛丑九月二十四日午時。上御誠正閣。禮房承旨入侍時。左承旨徐有防。記事官李祖承金鳳顯。別兼春秋林錫喆。以次進伏訖。上曰。龍虎營敎鍊官。卽爲分付。待令於閣門。可也。仍命退。承史以次退出。
정조 5년
辛丑九月二十四日未時。上御誠正閣。同副承旨入侍時。同副承旨徐鼎修。記事官李祖承金鳳顯。別兼春秋徐龍輔。以次進伏訖。上曰。宣傳官望知入。賤臣承命出回奏曰。首望則白東運。而趙光鉉閔致協。爲副末擬云矣。上曰。使之卽爲改望以入。命退。承史以次退出。
정조 5년
辛丑九月二十四日酉時。上御誠正閣。坐直承旨入侍時。同副承旨徐鼎修。記事官李祖承金鳳顯。別兼春秋林錫喆。以次進伏訖。上曰。明日出宮時刻單子持入。賤臣承命持入。又命錫喆曰。最久壬辰摹寫儀軌持入。錫喆承命持入。上曰。明日慕華館試所。命官當於何時進去乎。問奏。仍命退。承史以次退出。
정조 5년
行都承旨嚴璹藥院直。左承旨徐有防坐直。右承旨金尙集坐。左副承旨趙時偉坐。右副承旨金宇鎭坐。同副承旨徐鼎修坐直。注書趙興鎭仕李祖承仕直。事變假注書李萬榮仕。
정조 5년
以副修撰李時秀牌不進罷職傳旨。傳于徐有防曰。只推。
정조 5년
有政。吏批。行判書李衍祥進。參判未差。參議沈念祖試官進。左承旨徐有防進。以洪檢爲大司諫。李謙彬爲司諫。金寅燮鄭喆祚爲持平。尹長烈爲獻納。朴聖泰爲正言。
정조 5년
兵批。判書李性源病。參判鄭昌聖病。參議申應顯入直進。參知鄭志儉病。同副承旨徐鼎修進。副護軍金和中。副司直李敬養李文源李謙彬李有白洪文泳。司果權。
정조 5년
金宇鎭。以兵曹言啓曰。明日春塘臺親臨試才時。禁軍別將當爲侍衛。而別將李漢昌。以試官進去試所。以兼別將擧行之意。敢啓。傳曰。知道。
정조 5년
江華留守金熤疏曰。伏以。臣空疎昏憒。不閒機務。直一樗散之材。無當之器也。京司漫局。尙以不稱爲懼。至於禦牧之職。保障之任。尤不可擬議。今於千萬不自意。伏承沁都新命。臣不勝怵惕惶隕。不省所以。噫。保釐民物。訓鍊戎政。爲國家緩急之備者。卽居留之任也。一自統禦合營之後。爲任之重。此前尤有別焉。管轄則控引三路。節制則兼摠兩營。其所建置設施。實是一大營鎭。是豈如臣迂疎。所可叨冒者哉。戎機之委寄白面。古人所歎。則曾不意聖上則哲之明。獨於臣。有此遺照。至使海門重任。畀之於百無能之賤也。臣於筵中。竊伏聞聖敎之語大臣者。且有莫重奉審之擧。期日急迫。在臣義分。固宜聞命卽膺。而不揆材具之不建。不顧濫冒之爲悚。徒恃寵私。晏然承當。實非人臣事君以實之義也。玆敢略陳短章。仰暴衷懇。伏惟聖上。天地於臣。日月於臣。言之非出飾讓。亟遞臣新授職名。無使公私俱病。千萬大幸。答曰。省疏具悉。卿其勿辭。從速赴任察職。
정조 5년
辛丑九月二十五日寅時。上詣慕華館。擧動入侍時。左承旨徐有防。右承旨金尙集。右副承旨金宇鎭。同副承旨徐鼎修。記事官趙興鎭李祖承金鳳顯。別兼春秋林錫喆。以次序立訖。上具戎服。乘輿出協陽門。上曰。兵房代房。禮房爲之。仍詣乘馬所。通禮跪告降輿。上降輿。通禮跪告乘馬。上乘馬。有防曰。進鞭。該寺正外。不得爲之。而司僕正林錫喆。方帶別兼。故玉轎差備則雖以懸頉。而進鞭則不可以他郞官代行。使林錫喆進鞭。何如。上曰。使之進鞭。大駕至進善門。上曰。李判府事方祗迎於內閣門外。今則內閣體貌。與前尤別。昨日守宮望。落點於卿者。爲所重故也。凡於守宮之事。另念爲之。如有啓聞之事。須卽馳啓之意。使注書傳諭。可也。大駕由敦化門。至鍾街前路。上曰。承旨進前。有防進前。上曰。都監從事官鄭東浚發牌。使之卽爲待令於駐蹕所。可也。大駕出崇禮門。上曰。南廟當歷臨改服。是駐蹕行殿。前排十雙。別軍職及倭槍手。使之隨入。兵判外。堂上堂下侍衛先詣。上仍詣南廟入幕次。上曰。兵判先爲啓請駐蹕。可也。兵曹判書李性源。跪告駐蹕。上曰。馬兵別抄二十名外。皆爲出去。稍曠處留住。後廂禁軍則把守南門事。卽爲分付。命兵判進前。性源進前。上曰。此是駐蹕行殿。則兵判儀注持來乎。性源曰。持來矣。上曰。迎接笏記。何以爲之耶。有防曰。宣傳官已爲持來矣。上曰。入之。上具甲冑出幕次。詣廟內行禮訖。還入幕次。命守直官進前。上曰。廟內凡百擧行。着實爲之。可也。上出幕次。乘馬進發至新石橋。性源進前。跪啓請駕少駐。仍鳴螺進發。大駕至京營橋前路。命招搖旗次知宣傳官李尙謙崔命健拿入。上曰。內吹止螺。作歇無常。大旗亦何以遠去。命令無以相通。爾旣是差備宣傳官。則焉敢乃爾。尙謙等曰。未及周旋。犯此罪科。實無可達之辭矣。上曰。今番特爲參酌。卽爲拿出。仍詣慕華館陞座訖。上曰。三班叩頭之禮。如欲行之。則易致日晩。只行諸將臣及禁軍將參見禮。而內試射。卽爲擧行。可也。兵判及諸將臣禁軍將宣傳官等。以次分東西陞階。行參現訖。上曰。禁軍將參現。擧措極爲駭然。竝拿入。上曰。參現之時。坐立不齊。出入之際。或先或後。此非戲劇之擧。乃係軍制之事。則安敢若是。李文爀柳鎭琡等曰。矇然犯科。實無可達之辭矣。上曰。今番則姑爲參酌。竝拿出。宣傳官李儒敬曰。禁衛大將李敬懋方留都。而以參現次出來矣。還爲入送乎。上曰。唯。上曰。京畿監司及中軍。一體入來參現。而如在札駐信地。卽爲分付。京畿監司李亨逵。中軍金處漢。以次參現訖。儒敬曰。京畿中軍金處漢。參現回下之際。做錯失路。記過。何如。上曰。唯。上曰。御將處以結陣。則待主將司令。以陣上服色。卽赴洗馬坪試所事。分付。儒敬曰。別隊馬兵及駕前別抄。以令旗傳令下馬乎。上曰。唯。上曰。禁軍則七番號令旗。皆爲待令。以號令接送洗馬坪。可也。上入小次。少頃。改具戎服。出小次陞座。命諸試官行禮。上曰。金載鑽旣帶從事官。不爲陣上服色。記過。以陣上服色行禮事。分付。試官行禮訖。命進前。鄭存謙李性源鄭民始沈念祖許𣷯金載鑽鄭駿采。以次進伏。上曰。內試射試記。軍士房修正以入。試射卽爲擧行。上曰。一貫革以三人爲定。則隨其畢射。次次墨沫。則試記修正。似必不難矣。宇鎭曰。大殿別監。武藝廳及弓人矢人與別看役。同爲一隊。故修正之際。自多錯亂難別矣。上曰。宣傳官元數爲二十五人。而三數人外。無一人待令者。極爲無嚴。不爲入來人。一倂拿入。上曰。侍衛之節。何等嚴重。而擧行之事。固非一人所可任者。則三數人外。爾等每爲偃便之計。無一在前者。誠極駭然矣。具綜等曰。自相交替侍衛矣。不知之中。連犯罪科。無辭可達。上曰。今姑參酌。竝拿出。可也。上曰。俄者前排排立內。雜人有攔入之弊。已有下敎。而猶有其弊。雖侍衛。若錯雜於前排之內。則當施軍律。以此嚴飭。分付。上又曰。場中何等嚴祕。而白衣人互相往來。此何事耶。斯速知入。儒敬奏曰。監的官食床往來人云矣。善復曰。向在甲申年。以胡馬勿禁事。大臣筵稟後。行會北道。而成出本道帖文上來者。元無禁斷之事矣。申飭日久。北關之各驛各站。恣意防塞。受賂操縱。故胡馬由是而罕來。臣於日昨習陣時。點視軍馬。則擧皆疲劣。胡鬛鮮少。此專由於站肆之橫侵。事之寒心。莫此爲甚。適會北兵使辭朝下去。以此弊端。各別申飭。更以此意。措辭行會於本道道臣。且鹿皮自是北關所産。而軍器寺進上所用與貢人進排之物。卽聞北虞候遞來時。鹿皮二張。謂以禁物。仍爲屬公。至登啓聞云。若或因此而不得出來。則莫重進上及進排物種。貿用於何處乎。此亦勿禁之意。竝爲分付本道道臣。何如。上曰。依爲之。出擧條上曰。江華留守入侍。賤臣承命出。與江華留守金熤偕入進伏。上曰。江都是保障重地。爲任不輕。今日之委任於卿者。意有在焉。往須欽哉善爲也。又命北兵使入侍。賤臣承命出。與北兵使李鼎炳偕入進伏。上曰。訓將以俄者擧條辭意。言之於北兵使。可也。上曰。此道未免歉荒。凡於軍民之政。必善爲之。可也。仍命沁留。北兵使先退。上曰。攔後別隊試官進前。別隊試藝。卽爲擧行。上曰。騎芻出馬官處。整齊以待事。分付。上又曰。騎芻擧案。凡幾人乎。善復曰。六十餘名矣。武藝廳所騎。以太僕馬取用事。前有下敎。今亦依例擧行乎。上曰。唯。上曰。今日勢不得畢試。明日亦當赴此試取。然馬才及武藝廳技藝。則以春塘臺擧行。可也。仍命書傳敎曰。日勢已暮。瑞葱臺試射時。馬兵馬才。明日春塘臺親臨。武藝廳技藝。亦於此處同爲待令。內外試射頒賞。亦於明日試畢後爲之。依此待令。上曰。鳥銃擧案人則皆往洗馬坪應試事。分付。上又曰。以銃赴試人中。如有以射擧案者。盡放後卽爲移送事。分付洗馬坪命官。上曰。駕前駕後。明將赴射於此。而又爲入闕受賞。則亦且勞矣。還宮時。止南門外。不待號令左右札駐。而除標信解嚴事。卽爲分付。上曰。明日早爲開場。然後亦可以了當。命官亦依此擧行。可也。存謙曰。承旨出來。然後可以開場矣。上曰。然矣。慕華館分所。則左承旨進去。可也。仍命書傳敎曰。瑞葱臺內試射射放。雖已畢試。兩闕分直校衛。今日內勢難畢試。此則自有試官未畢試之類。明日慕華館洗馬坪。命官分所試取。又命書榻敎曰。工刑換房。上曰。旣設試所。則不可無兩司乎。存謙曰。然矣。命書傳敎曰。明日兩所命官試取時。城上所不可不備員。兩司在外及被論引避退待人員。竝許遞。政官牌招開政。以在京無故人差出。待下批牌招。推移進去。上曰。此兩所外。明日春塘臺。又當有試官。不可不分定矣。仍命書榻敎曰。明日慕華館命官試射。時試官。兵曹判書李性源代。禁衛大將李敬懋爲之。又命書榻敎曰。參試官鄭駿采代。校理李時秀進去。上曰。今已日暮。行將還宮。試場姑罷。一二內禁軍。仍回信地行陣事。分付。命行軍執事拿入。上曰。旣有號令。則先隊之失伍無倫。事極駭然。此果何事。從實直告。可也。朴致燁曰。宣傳官。初傳方陣之令。故將入後作門之際。先驅失次。犯科至此。無辭可達矣。上曰。宣傳官當爲處分。爾則退去。左副承旨趙時偉進伏。上曰。洗馬坪餘數。幾何。時偉曰。餘數至夥。明日似難畢試。此處如或先撤。則使之分試。似好矣。上曰。兩處命官。相議爲之。可也。命書榻敎曰。明日春塘臺殿座。時刻以巳初爲之。皆令早食後來待。門路以賓陽門爲之。上詣乘馬所。通禮跪告乘馬。上乘馬進發。時偉曰。今日觀光。民人甚多。還宮後城門依例以標信擧行乎。上曰。出標信留門。可也。大駕入崇禮門。至敦化門外。命承旨進前。時偉進前。命出標信。各營軍兵解嚴。又命分送宣傳官於各陣。軍兵無病與否。各別勞問。可也。命書駕前下敎曰。禁衛大將李敬懋明日試所進去時。仍佩往來。又命書駕前下敎曰。今日記過人。一倂蕩滌。又命書駕前下敎曰。挾輿軍八十名。以弘化門入直軍擧行。大駕入敦化門。命書駕前下敎曰。明日朝廷問安勿爲。大駕至協陽門外乘輿所。通禮跪告降馬乘輿。上降馬乘輿。命書傳敎曰。明日殿座時。雲寶劍宣傳官外。皆以入直擧行。上由協陽門還內。諸臣口傳問安訖。以次退出。
정조 5년
行都承旨嚴璹藥院直。左承旨徐有防坐。右承旨金尙集坐。左副承旨趙時偉坐直。右副承旨金宇鎭坐直。同副承旨徐鼎修坐。注書趙興鎭仕直李祖承藥院直。事變假注書李萬榮仕。
정조 5년
傳于金尙集曰。試所進去諸將臣。皆令仍佩往來。
정조 5년
以司諫李謙彬。持平鄭喆祚牌不進罷職傳旨。傳于徐鼎修曰。只推。更卽牌招。憲臺先進去後謝恩。
정조 5년
大司憲前望單子入之。李𡊠落點。
정조 5년
兵曹口傳政事。以蔡弘履李憲默李廷壽爲副摠管。李潤集李在淵爲宣傳官。
정조 5년
金宇鎭。以刑曹言啓曰。昨日動駕時衛外撃錚人等。依近例除刑推捧供以入之意。敢啓。傳曰。知道。
정조 5년
又以刑曹言啓曰。昨日動駕時。楊州居金召史。衛外撃錚。所當依例捧供以入。而取考其原情。則以其夫罪人崔益男伸雪事。諺書呼籲。而益男之當初罪犯。何等深重。先朝處分。何等嚴截。而兩年之間。其妾其女。換面迭出。一籲再籲。今至於三。敢生僥倖之計。復煩伸雪之請者。萬萬猥越。原情內辭緣。勿施。何如。傳曰。允。
정조 5년
又以刑曹言啓曰。昨日動駕時。京畿楊根居李光弘。撃錚於衛外。故取考其原情。則以爲庚寅年。賈得木物六百餘株於麟蹄地矣。摠戎廳將校邊光宅。書吏申世哲等。憑公勒奪。故呈法司屢度得決。而猶多未捧之零數。至有呼籲之擧。而昨年秋。前判書臣李性源。因判付。該廳校吏等處。兩造推辨。詳細覈實。光弘所供。自歸誣罔。故已以此草記勿施。則兩年再籲。不但無嚴。微事煩聞。極涉猥越。所當依本律懲治。而年過八十。窮濫所致。雖不足責。原情內辭緣。勿施。何如。傳曰。允。
정조 5년
又以刑曹言啓曰。昨日動駕時。衿川居金召史衛外撃錚。所當依例捧供以入。而取考其原情。則以其夫罪人韓宗完等七朔牢囚。冀蒙疏決之恩。有此呼籲之擧。而身爲官吏。露刃官庭。至遣繡衣。按法行査。此等亂民。可殺罔赦。渠雖無識女人。情急爲夫。焉敢肆然登聞。不畏法綱乎。不可以事屬四件而有所曲貸。下送本道監營。待用刑嚴勘懲勵之意。分付道臣。何如。傳曰。允。
정조 5년
又以刑曹言啓曰。昨日動駕時。全羅道羅州居權級。撃錚於衛外。故取考其原情。則其父生時。與康津縣下吏。大同上納時。推移貸錢。尙未得徵捧。其父母至於飮恨而死。請令徵給。以雪怨恨云。而近來愚頑之民。不畏國綱。至以徵債之事。有此登聞。其爲猥屑。莫此爲甚。設如渠言。雖有稱貸未捧之事。其父其母。何至於以此飮恨致命。而外托讐怨之說。內售徵債之計。非特猥濫。亦極巧惡。此等之類。若不嚴繩。遠外奸民。無以懲戢。原情勿施。其飾詐猥越之罪。下送本道。使之依本律勘處。何如。傳曰。令本道監司査處。
정조 5년
副司直洪秀輔疏曰。伏以。臣猥膺使命。出疆隔月。而臣之父母墳山。在於江原道原州橫城等地。今當遠出。倍切霜露之感。倘蒙恩暇。庶遂省掃之願。玆敢援例陳籲。伏乞聖慈。俯垂諒察。特許往還。俾伸情理焉。臣無任屛營祈懇之至。謹昧死以聞。答曰。省疏具悉。卿其依所請往省焉。
정조 5년
辛丑九月二十六日巳時。上詣春塘臺。親臨瑞葱臺試藝入侍時。行都承旨嚴璹。右承旨金尙集。右副承旨金宇鎭。同副承旨徐鼎修。記事官趙興鎭李祖承金鳳顯。別兼春秋林錫喆。以次序立訖。上具戎服。乘輿由賓陽門。詣春塘臺陞座。上曰。戶判進前。戶曹判書鄭民始進前。上曰。賞格皆爲待令乎。民始曰。皆已待令矣。上命宣傳官曰。昨日兩闕衛士。未得畢試。今用內試射例。依前擧行。可也。宣傳官李儒敬曰。此是瑞葱臺。則當以昨日例擧行乎。上曰。唯。上曰。兵判今日儀註持入乎。兵曹判書李性源曰。兵曹則無儀註矣。上曰。此是內試射。則兵曹儀註似無之矣。上曰。應試別隊馬兵。皆爲待令乎。訓鍊大將具善復曰。皆已待令。而馬才器具。亦爲待令矣。上曰。以餘數待令乎。善復曰。然矣。上曰。禁軍中折半。先往慕華館應試。以爲相替應射之地。可也。兵曹判書宣傳官。以次行參見訖。上曰。武藝別監試射。是亦外試。有試官然後可以擧行。而訓將階爲輔國。可以爲命官。以訓將爲命官。兵判戶判及申應周沈念祖金載瓚鄭駿采爲試官。仍命書榻敎曰。春塘臺未畢試。技藝試取時。命官知中樞府事具善復爲之。上曰。試藝卽爲擧行。上曰。馬步技藝。同時擧行。則想有雜亂之弊。馬才先爲擧行而試記入之。善復曰。別待令。則何以爲之乎。上曰。亦入之。上曰。昨日馬兵別隊入格單子。尙今遲滯。是何故也。尙集曰。昨已出給宣傳官具八柱矣。上曰。具八柱許。卽爲問奏。八柱曰。昨日主掌官。以試記修正事持去矣。命催促持入。上曰。今日則畢試後。日勢可至不晩也。善復曰。然矣。上曰。騎芻賞格前例。宣傳官知之乎。儒敬曰。二中賞格則似是木布矣。上曰。己亥前例。三中則出身加資。而閑良直赴矣。以此頒賞爲可乎。善復曰。好矣。上曰。兵曹有觀武才謄錄乎。性源曰。有之矣。命書榻敎曰。未肅拜及在外摠管竝許遞。與未差之代。口傳差出。上曰。試射時軍幕。自當入之。而今則何不入之耶。性源曰。雖無定式之事。似有禁令矣。上曰。元無禁令。何爲不入乎。善復曰。近來雜人嚴禁。故不得入之矣。上曰。此後依例入之。可也。上曰。別隊馬兵雙馬才畢試後。餘數馬兵技藝入之。上命宣傳官曰。馬兵中落馬人。不爲重傷乎。問奏。儒敬曰。不至重傷云矣。上曰。馬才較藝之際。易致傷人矣。善復曰。再昨較藝時。二人落傷云。而於渠輩爲生涯之道。自兒少時。亦爲習藝。至觀取才矣。上曰。今亦有兒童願入者耶。善復曰。多有願入者矣。馬才畢試後。仍命武藝別監較藝訖。上曰。都監賞格謄錄。催促入之。上曰。都承旨持此賞格單子。騎芻入格人。頒賞。可也。上又曰。左副則片箭入格人。以此單子。頒賞。可也。上曰。宣傳官出六及直赴代。卽爲差出。仍命書榻敎曰。宣傳官陞六及直赴人竝改差。具代口傳差出。上曰。試所進去承旨。雖未畢試。卽爲入來。分付。上曰。試記錯亂。難以憑信。不爲入格之人。多蒙賞格。伏地還納者。種種有之。亦必有入格而未蒙賞者。分付牌頭。駕前駕後中。如有如此之人。卽爲自現。可也。上曰。試所承旨入來事。何時下敎。而尙今遲滯。卽爲催促。性源曰。宣傳官具毅和。旣有釁累。而臣之矇然擬入。極爲惶悚。而旣知如此。則不可仍置於宣傳官之列。改望以入之意。敢達。上曰。前望副擬好矣。不必改望。以前望入之。左承旨徐有防進伏。上曰。今已畢試乎。有防曰。鐵箭姑未畢試矣。上曰。鐵箭四十步以上。或加資或直赴矣。持此單子。卽爲頒賞。可也。右副承旨趙時偉進伏。上曰。今則畢試乎。時偉曰。臣之入來時。鐵箭未試爲二十人矣。上曰。有優等之人耶。時偉曰。禁軍金光大。能射九十步矣。上曰。此頃日抄上武士之同生乎。善復曰。然矣。頒賞訖。上曰。今已日暮。鐵箭頒賞。當於明日爲之。入格人皆令明日待令於延英門外事。分付。上曰。蔡濟恭何不入來乎。遭罹雖曰如此。眷遇旣已如是。則分義道理。焉可一向退處乎。雲劍旣承筵敎。從速入來事。卽爲傳之。蔡弘履曰。聖恩至爲罔極。而人言旣爲峻發。固不敢入城云矣。上曰。試所榜目。何人主管耶。善復曰。試所主掌官。捧甘各司。以能書書吏。使之書出矣。上曰。試記何等重大。而入格與否。多有誤書。而至於姓名之亦多錯錄。極爲駭然。仍命書傳敎曰。今日記過人竝分揀。兩所主掌官。莫重試記修正之際。錯書姓名。若是夥然。竝拿問處之。通禮跪告乘輿。上乘輿至靑陽門前路。上曰。雜人狼藉。今日禁喧郞廳誰也。知入。賤臣承命出。回奏曰。靑陽門禁喧。兵曹正郞李䕫云矣。命拿入。上曰。紀綱解弛。大駕將至。雜人攔入。大旗至於止住之境。此何事體。此非用棍之時。姑爲參酌拿處。退去。仍命書駕前下敎曰。禁喧郞廳李䕫拿處。上由賓陽門還內。諸臣口傳問安後。以次退出。
정조 5년
行都承旨嚴璹藥院直。左承旨徐有防坐。右承旨金尙集坐。左副承旨趙時偉坐。右副承旨金宇鎭坐直。同副承旨徐鼎修坐直。注書趙興鎭仕李祖承病。假注書趙衍德藥院直。事變假注書李萬榮仕。
정조 5년
徐有防啓曰。右承旨金尙集。今日不爲仕進。卽爲牌招。何如。傳曰。允。
정조 5년
以來初一日。輪對取稟。傳于徐有防曰。爲之。
정조 5년
金宇鎭啓曰。注書李祖承病代。假注書趙衍德。仍察廳任。何如。傳曰。允。
정조 5년
以右承旨金尙集牌不進罷職傳旨。傳于徐有防曰。只推。更爲牌招。
정조 5년
傳于金宇鎭曰。右副承旨與御史入侍。
정조 5년
以司諫李謙彬牌不進罷職傳旨。傳于徐有防曰。只推。
정조 5년
金尙集。以義禁府言啓曰。慕華館試所主張官軍器寺僉正陳盛漢。洗馬坪試所主掌官司宰監直長蔡敏恭等。拿囚之意。敢啓。傳曰。今日捧供以入。
정조 5년
又以義禁府言啓曰。兵曹正郞李䕫拿囚之意。敢啓。傳曰。付過放送。
정조 5년
徐鼎修。以義禁府言啓曰。洪忠監司李崇祜狀啓據刑曹粘目內。連山前縣監權惠應移本府處之事。允下矣。權惠應今方待命。卽爲拿囚之意。敢啓。傳曰。知道。時囚捧供及照律。明日擧行。
정조 5년
又以義禁府言啓曰。承傳宣傳官李運祥。宣傳官梁埉等拿囚之意。敢啓。傳曰。知道。
정조 5년
趙時偉。以訓鍊都監言啓曰。別技入格武藝別監雙劍上上等三人。上中等一人。銳刀上中等一人。上下等一人。交戰上上等一人。上中等一人及慕華館馬上才入格馬兵上上等二名。上中等一名。雙馬上才上上等一名。上中等一名。依啓下單子。分等施賞之意。敢啓。傳曰。知道。
정조 5년
禮曹判書徐浩修疏曰。伏以。臣半年居留。一味尸素。辜負委寄之恩。恒切愧懼之忱。竟以病遞。幸免大何。莫非聖慈曲庇之洪私也。乃不終日。華誥又降。以臣爲藝文館提學。噫。曾謂臣愚。而亦廁於詞翰之林乎。聞命驚惶。不知所措。臣才本庸鈍。性且荒嬉。尋常帖括之業。猶患程式之失。而僥倖科第。遭遇明時。偏被陶鎔之化。屢玷淸華之班。橫經則或多拾瀋之誚。操觚則每懷焚研之愧。姸媸長短。旣莫逃於淵鑑。而且自近年以來。簿書期會。舊學都忘。隻字片牘。往往腐毫而不能就。尙可以抗顔文苑。冒掌詞命。不念辱聖簡而虧名器哉。況今聖明在上。右文稽古。繼述烈祖之志事。折衷宋朝之製度。閣有奎章。院有摛文。考經訂史而貫六籍之體要。試講課製而覩群彦之作成。典章咸備。聲敎丕闡。于斯時也。鴻猷之賁飾。宏烈之揄揚。亶在文苑之臣。尤宜博採公議而愼簡乃僚。反以如臣擿埴之一顓蒙。苟然充數。臣竊爲朝廷惜此擧也。抑臣最居人下。而猥荷不世之殊眷。通籍十餘年。已躋正卿。雖使臣慮滿而戒。遇亢而惕。優游閒佚。守拙持謙。尙恐其福過而災至。況以千萬不近似之職。遽加千萬不可當之身。而能保其終無僨敗乎。非敢飾讓。實出肝膈。伏乞天地父母。曲賜諒察。將臣兼帶藝文提學之任。劃卽刋改。俾安私分。不勝幸甚。臣無任屛營祈懇之至。答曰。省疏具悉。卿其勿辭行公。
정조 5년
掌令柳河源疏曰。伏以。臣學蔑才謏。倖竊科第。根孤植弱。朝絶攀援。只緣生逢聖明。偏荷洪造。廁名臺選。聨武省郞。而言議風裁。本昨自期。貪仕祿養。只是攸願。況臣之近年情私。有不敢言。而揚揚朝市。亦涉難言。故雖以聖恩罔極。無物不遺。二年之間。除旨非一。而柏府則職重言責。有難猥玷。幸獲恩解。騎省則任不過筋力趨走之勞。義則重移接警衛之嚴。有除輒膺。殆過數朔。而徊徨跼蹐。如無所容。不意日者。無名之實。不虞之譽。因一微事。萃于臣身。恩命誤加。銓注遽陞。除墨踵至於問夜之路。天召又降於納牌之餘。驚惶隕越。罔知攸措。只緣竽濫難冒。株守莫改。連日違召。荐犯逋傲。臣罪益大。第念臣之伊日擧措。只出於法綱至嚴。聽聞難的。欲爲詳審奏達之計而已。初非有幸人罪以自眩之心也。警夜而不善檢飭。臣卽有罪。何賞之有。噫。一自輝文輩萬古所無之變。無論宮城都城。每念有疎虞處。則未嘗不驚心痛骨。此固臣子之常情。當時馳問。他不暇顧。而若或犯人本情。只在於匪今斯今。迷而誤陷。則一露之後。三尺固不可低仰。而臣則便是以殺人受賞也。獨不爲淸朝羞乎。臣自曩夜以後。一則憂慮倍切。一則惻傷交集。及承濫褒。尤爲惶愧。累日弸中。且夫臺閣名器。初非論賞之物。陞擢公議。當抑躁進之路。假使臣眞有執捉之勞。固不可濫授而冒受也。明矣。竊念前後沬血而討逆。挺身而獲賊者。不爲不少。顧此妄庸踰城之一夫。何足輕重。而乃加不敢當之誤恩耶。臣若徒含怵畏。冒没承膺。竊恐日後喜事僥倖之輩。未必不緣臣而啓之也。臣於臺端。便卽初步。揆才量力。固已難進。而況乎掌憲之任。尤非老成諳練者所可擔當。方今舊逆新賊。迄未鋤治。巨奸大慝。徒止薄勘。上下相持。憂虞溢目。島孼先肆。湖頑又煽。臣雖憂憤所激。不後於人。而顧乃人輕年少。至於故紙之謄。恐或有辱聖簡而羞臺閣耳。又況於殿下爵賞之大政。緣臣而不免有議。則此又臣之尤死罪也。伏乞天地父母。亟鐫臣所帶之職。仍收還陞敍之敎。以惜公器。以愼常典。以安私分。以靖私義焉。臣於乞免。不宜贅他。而目下時事。竊有深憂。敢此附陳。惟聖明垂察焉。夫君臣之義。自有生民。便屬天經地緯。而亘萬古無少間斷者也。凡屬含生血氣之類。莫不稟得固有之性。而苟非聖君賢佐。明斯義闡斯理。敎化之。而懲創之。則人心陷溺。世道壞喪。亂臣賊子接跡於史。此春秋之所以作也。嗚呼。明義錄一部。卽我殿下春秋也。以殿下經歷懲毖之艱。淑慝辨嚴之旨。旣明且切。君臣上下。固當遵守戒惕。安不忘危。而曾未數年。已有懈弛之漸。故前逆後賊之殊塗異臭者。爛漫一轍。若除草而滋蔓尤甚。如撲火而燎原漸熾。種下種枝上枝。延至于今。其故何哉。蓋自權奸以來。多爲一身利害。而無復有明目張謄於義理關頭。章疏懲討。只借嚴隄防之名。外揜耳目。朝著言議。或藉安反側之規。陰濟附麗。奈之何不人心益陷。世道益壞也。當明之義理。謂已講究。當慮之憂虞。不思備豫。惟事攘臂於錙銖之得失。費氣於同異之傾軋。苞桑之圖。用是忽焉。凶孽之醜。由此肆矣。臣每於絲綸。伏覩殿下獨憂於上。未嘗不痛心流涕。而臣愚死罪。竊謂殿下過於慈仁優容。而在下者兢惕之念。亦少弛於姑息之安也。以言乎天時。則風水旱荒。竝臻於諸道。以言乎人事。則頑迷怪鬼。方遍於湖囚。日前秋雷。又兆眹於近冬之候。雖緣格例所在。未有進戒之擧。而此正朝廷之上。不可弛心之時。冥冥之伏。雖曰難知。其所應驗。不出於吾之講備之如何耳。伏願殿下。董飭臣僚。聚會精神。孜孜勉戒。惟以講明義理。爲第一急務。則災異自消。風俗丕變矣。臣無任激切祈懇之至。答曰。省疏具悉。所陳當留意。爾其勿辭察職。
정조 5년
掌令任濟遠疏曰。伏以。臣待罪鴻臚。粗效奔走之忱。忽於夢想之外。遽承柏府新命。臣驚惶感激。罔知攸措。第臣於見職。有區區難冒之義。向在登筵之日。玉署論斥之章。至今追思。愧忸無地。以此情勢。決不可一日冒據。伏乞聖明。俯垂鑑諒。特賜鐫免。以存臺體。以安私分。千萬幸甚。臣方乞免之不暇。而事在目下。憂憤倍激。敢此仰陳焉。噫。巨奸大慝。尙逭天誅。隄防不嚴。亂逆層生。駸駸至於義理幾晦。法紀漸弛。思之及此。寧不凜然寒心哉。以今湖西事言之。根本未治。以致枝葉之滋蔓。窩窟未破。以至黨與之縱恣。德相四字之凶言。亘萬古所無之惡逆。情節已露。覆載難容。則苟有一分秉彝之心者。莫不張膽瞋目。沬血請討。而一種怪鬼之輩。嘯聚無賴之徒黨。敢發諸道之通文。稱爲申辨者。究厥心腸。殊極萬萬叵測。若使德相。早伏王法。則三尺至嚴。萬目咸覩。而遷延時日。尙保首領。乃至諸賊無所懲畏。接跡相起。煽動人心。方來之憂。實未知至於何境。而湖獄只遣按覈之使。德相薄施竄配之命。失刑之大。治獄之緩。莫此爲甚。臣謂德相及湖獄諸賊。爲先具格拿來。嚴囚王府。以待用刑之日。設鞫得情。快正典刑。斷不可已也。臣無任激切祈懇之至。答曰。省疏具悉。所陳當量處。爾其勿辭察職。
정조 5년
持平鄭喆祚疏曰。伏以。臣前月忝叨是職也。區區情私。有難行公。累犯違傲。恭俟大何。至今追思。惶隕靡措。伊時大僚箚論。實爲薄勘。旬月之內。恩除聨翩。顧今所帶之職。卽臣僨敗之地。覆轍有戒。承膺無路。昨緣試役有命。雖暫出肅。因仍冒據。斷無是理。玆敢略暴危懇。仰瀆崇嚴。伏乞聖慈。俯賜諒察。亟遞臣職。以肅朝綱焉。臣於乞免之章。不宜贅及他說。而事在目下。敢此尾陳。噫。德相四字凶言。旣發之後。凡在海東含生之類。孰不欲沬血請討。食肉寢皮。而今此湖右凶孼。敢生營救之計。至發通文。詐稱凶號。逞其胸臆。勢焰鴟張。必欲與國家角勝之習。豈可以德相之枝流餘黨。泛視而緩治乎。朝家雖命御史。許以用刑。形跡彰著。事係重大。決不可以一法官囚之營獄。草草懲治者。明矣。臣謂湖營諸囚。亟令王府。一倂拿致。設鞫得情。明正典刑。斷不可已也。似聞今玆通文。延及諸道云。其爛漫綢繆之狀。昭不可掩。德相煥億。宜無不知之理。且旣許用刑。則京鄕實無異同。治獄之道。貴在先治根本。伏願亦令王府。竝拿此兩賊。爲先鞫問焉。臣無任屛營祈懇之至。答曰。省疏具悉。所陳當量處。爾其勿辭察職。
정조 5년
辛丑九月二十七日午時。上御觀物軒。左承旨入侍時。左承旨徐有防。記事官趙興鎭金鳳顯。別兼春秋林錫喆。以次進伏訖。上曰。右承旨入來乎。有防曰。入來矣。上曰。今日牌不進。緣何委折耶。有防曰。有實𧏮矣。仍命書傳敎曰。右承旨聞有實病云。今若許遞向日傳敎之意。將無所施。特爲給由。待病快瘳。入來仕進。其間切勿牌招。更有違牌之擧。右副難免妨賢之責。知悉。勿出朝報上曰。昨日慕華館試射。得無亂雜之患耶。有防曰。雖無亂雜之弊。凡百擧行。極甚慢忽。試記別單修正之際。自爾遲滯矣。上曰。今年則有所拘礙。內外試射。久未設行。故以日前兩次親臨時觀之。其所擧行。不成貌樣。誠可寒心矣。命退。承史以次退出。
정조 5년
行都承旨嚴璹藥院直。左承旨徐有防坐直。右承旨金尙集坐。左副承旨趙鼎鎭坐直。右副承旨金宇鎭坐。同副承旨徐鼎修坐。注書趙興鎭仕直李祖承病。假注書趙衍德藥院直。事變假注書李萬榮仕。
정조 5년
傳于徐有防曰。受誓戒處所。以明政殿月臺爲之。
정조 5년
備忘記。論語試講之後。大文太少。疑義絶無。月再赴講。頗近備例。幾何而不歸戲劇之擧乎。且無抄啓課講。意在勸奬。焉可無闊狹之道。夏三朔旣以極熱免講。冬節似無異同。講員冒寒等待之弊。當所軫意。自今朔再次講。至十二月再次講。當以講義條問。而見今夜漏甚長。正合讀書。論語一秩。今年內俾各畢講之意。諸講員知悉。書徒則如例開講。前每十日修納。當觀書徒。抽栍四五講員。試講二三大文。大文則不可不背講。此乃考勤怠之意也。竝令知悉。試官望。以前受點人。限論語畢試間仍察。如是爲之。則講員有難責以職務。限今年勿差三司。略倣湖選之例。亦以此意。分付銓曹。講員抽栍召見時。試所承旨。試官閣臣竝入侍。檢書官亦爲隨參。以記上下酬酢事。本閣知悉。
정조 5년
趙鼎鎭。以訓鍊都監言啓曰。本局把摠金魯成。身病甚重。勢難察任。改差。何如。傳曰。允。
정조 5년
又以訓鍊都監言啓曰。今九月二十四日差使員入侍時。因文化縣令鄭喆淳所懷。海西長山以北。船路永廢之後。都監納軍餉保人。貿米京市。所費無異二疋之役。長山以北。軍餉保則換定砲保。以南砲保則換定米保事陳達。有令該營稟處之命矣。砲保餉保。雖爲換定。納米納布。惟夫自如。在本局別無損益。而民情便於此則有不便於彼者。行會本道。詳問便否後處之。何如。傳曰。允。
정조 5년
又以義禁府言啓曰。迎日前縣監李果拿囚之意。敢啓。傳曰。知道。
정조 5년
又以義禁府言啓曰。時囚罪人金省身金得衍原情公事判付內。考律勘放後草記事。命下矣。金省身金得衍等段。刑曹啓辭內。本縣定配罪人李福男之逃還本土。在於癸未。而前後配所官。初不能嚴束。以致逃失。又不卽督還。一任抛棄。後弊所關。不可無警罪。考律文則大明律徒流人逃條。有曰。主守及押解人不覺失囚者。一名杖六十。大典推斷條。有曰。犯私罪。杖六十。奪告身一等。犯枉法受贓外。笞杖竝收贖云矣。金省身金得衍等。各杖六十收贖。奪告身一等。放送之意。敢啓。傳曰。如有功議。減一等。
정조 5년
又以義禁府言啓曰。時囚罪人金省身金得衍等。各杖六十收贖。奪告身一等事。照律草記批旨內。如有功議。減一等事。命下矣。金省身十二代祖定卿。佐命功臣云。功減一等。笞五十收贖。解見任別敘。而金得衍。無功議云矣。敢啓。傳曰。知道。
정조 5년
辛丑九月二十八日巳時。上御觀物軒。左承旨入侍時。左承旨徐有防。記事官趙興鎭金鳳顯。別兼春秋鄭東浚。以次進伏訖。上命鳳顯藝文館前後儀軌謄錄盡爲書入。鳳顯承命出。仍命有防。讀各道狀啓。有防讀奏訖。命退。承史以次退出。
정조 5년
辛丑九月二十八日初更。上御觀物軒。坐直承旨入侍時。左承旨徐有防。記事官趙興鎭金鳳顯。別兼春秋鄭東浚。以次進伏訖。上曰。觀此祭報府。則奉俎官。皆以參下塡差。未知何故。而至於大祝。時任吏郞。皆差十室以下大祝。亦何故也。有防曰。大祝之塡差。臣未知其委折。而奉俎官則參上諸人。年滿老病。不堪於殿內駿奔之任。且多中庶。無以分排。故不得已以參下塡差云矣。上曰。大祝則改爲塡差之意。分付。有防曰。明日誓戒時。出宮門路。以何門磨鍊乎。上曰。以賓陽門爲之。可也。命退。承史以次退出。
정조 5년
行都承旨嚴璹藥院進。左承旨徐有防坐直。右承旨趙時偉坐直。左副承旨沈念祖坐。右副承旨金宇鎭坐。同副承旨徐鼎修坐。注書趙興鎭仕直李祖承病。假注書趙衍德藥院直。事變假注書李萬榮仕。
정조 5년
傳于沈念祖曰。大臣備局堂上引見。
정조 5년
傳于徐有防曰。堂上執禮。以閣臣塡差。吏曹祭享色書吏。令攸司科治。行祭後放送事。分付。
정조 5년
傳于趙時偉曰。吏曹參議沈念祖。時帶閣職。許遞。奠幣瓚爵官。不可不趁期備員。前望單子入之。待下批牌招察任。
정조 5년
備邊司薦望。以鄭昌順爲開城留守。
정조 5년
傳于徐鼎修曰。玉堂前望單子入之。
정조 5년
玉堂前望單子入之。應敎朴天行。校理鄭淵淳。副校理徐有成。副修撰洪文泳落點。
정조 5년
傳于徐鼎修曰。新除授玉堂牌招察任。
정조 5년
徐鼎修啓曰。新除授應敎朴天行。校理鄭淵淳。副校理徐有成。方在罷散中。何以爲之。敢稟。傳曰。敍用。
정조 5년
以副修撰洪文泳牌不進罷職傳旨。傳于徐有防曰。只推。
정조 5년
傳于沈念祖曰。政官牌招開政。
정조 5년
有政。吏批。行判書李衍祥進。參判未差。參議沈念祖式暇。左承旨徐有防進。吏批啓曰。黃海監司。今當差出。而擬望之人乏少。承旨竝擬。何如。傳曰。允。以尹東晩爲司諫。李運彬宋銓爲掌令。朴趾慶嚴思憲爲持平。朴聖泰爲獻納。金孝眞李爲正言。閔鐘顯爲刑曹參判。朴一源爲掌樂僉正。李敬養爲黃海監司。
정조 5년
再政。以金尙集爲禮曹參判。
정조 5년
兵批。判書李性源政事進。參判鄭昌聖病。參議申應顯入直進。參知鄭志儉入侍進。右副承旨趙時偉進。以崔漸亨爲訓鍊主簿。許礛爲梨津萬戶。鄭良信爲威鳳別將。副護軍李顯永。副司直趙㻐鄭好仁趙尙鎭李鼎揆柳孟養姜彝正李頤祥。
정조 5년
備忘記。百事千事。皆可闊略。至於關係民事之事。不可泛視。所恃惟民。俄下傳敎。亦有及之者。監司守令之不法隨現。尙難饒貸。況孼禆作奸。至於此甚。烏可不痛繩。渠輩以賤孼。挾監司之勢。恣行胸臆。使我嶺南邑宰生靈。遭此茶毒。此丙申以後所未聞之事。所謂三孼。令道臣勿拘日次。爲先限三次箇箇嚴刑。只捧遲晩。星火狀聞。新道伯如以交承爲嫌。一毫有寬緩之弊。當廉探各別嚴處。以此意令該府措辭嚴飭。該道臣處準三次前直招。則不必準次。先卽具由狀聞。更待處分。
정조 5년
趙時偉。以訓鍊都監言啓曰。明日親臨受誓戒時。挾輦軍。以金虎門入直軍一百名出用事。自兵曹節目啓下矣。金虎門入直軍一百名內。二十三名。除出宮墻頽圮諸處。曾已把守餘存七十七名。不足二十三名。以弘化門入直軍中。充數出用之意。敢啓。傳曰。知道。
정조 5년
徐有防。以義禁府言啓曰。慶尙前監司李文源。令該府拿問得情事。傳旨啓下矣。依例發遣府都事。交龜後拿來。何如。傳曰。允。
정조 5년
趙時偉。以義禁府言啓曰。時囚罪人李鎭璧杖一百收贖。告身盡行追奪。徒三年定配事。照律公事判付內。議減一等啓下矣。李鎭璧議減一等。杖九十收贖。告身盡行追奪。江原道鐵原府龍潭驛。徒二年半定配。而以議啓內辭意。具罪目依例發遣府書吏。押送配所。何如。傳曰。允。
정조 5년
又以戶曹言啓曰。文昭殿碑閣。蠶壇碑閣。淨業院碑閣。追慕洞碑閣。流霞亭依定式發遣本曹郞廳奉審。則文昭殿碑閣女防草參張。追慕洞碑閣夫瓦參張。南邊夫防草伍張。夫瓦貮張。東邊夫防草參張。北邊夫防草肆張竝破傷。流霞亭參面墻垣頹圮。千慕堂雨漏一庫。萬懷堂雨漏壹庫。以上破傷處。分付各該司。卽速修改之意。敢啓。傳曰。知道。
정조 5년
奉朝賀趙重晦疏曰。伏以我殿下臨御以來。凡於旌忠尙節之典。無不畢擧。瞻聆所及。莫不聳感。卽伏見擧條下者。故正言臣李孟專。因大僚之覆啓。特許贈諡。猗歟大哉。是誠崇賢之盛德。曠世之寵章。臣實不勝欽仰之至。第臣於此。竊有私心之抑鬱者。蓋臣十代祖贈參判臣旅。卽端廟朝守義之臣。自夫乙亥以後。杜門斂跡。抱道終身。其貞忠苦節。實與金時習元昊南孝溫成聃壽曁李孟專諸人。同志一體。而世所稱生六臣者是也。若夫臣祖之節義行蹟。厥有文獻之足徵者。臣謹按莊陵誌曰。趙旅咸安人也。適丁禪代之日。不復試返洛東。漁釣以終身。遯世無悶之志。可與金時習同調。又記其寓懷詩曰。回頭擧目江山暮。地濶天高思渺茫。羲軒遠矣悲何極。華勳不見心自傷。故參贊臣李薇題于墓曰。先生之心。非後人所可涯涘。若使西山二子。生於當日。必相與開心曲。仰天長吁。故贈判書臣成文濬所撰傳曰。魯山內禪。公不復應擧。因隱不仕。抗節長逝。老死不悔。非夫豪傑之士。信道篤而取義深者。能若是乎。公之心卽夷齊西山採薇之心。先正臣李縡撰神道碑曰。嶺之咸安。有伯夷山。漁溪先生趙公旅居之。公景泰癸酉進士。士望甚重。一日揖諸生歸。終身不復出。漁釣以自樂。其跡隱晦。人無得以稱焉。而公之所秉大義。卽所謂撐天地亘萬古而不能易者。公雖欲自泯。其不可泯者。天也。漁溪卽臣祖之號也。嗚呼。臣祖平生。遯跡自晦。含光葆彩。不求世知。而固自有烈烈不可掩者。卽於諸賢文字。槪可見矣。其秋霜烈日之操。實無間於成三問等六人。特死生異耳。肆惟我肅宗大王。繼述光廟德意。追復莊陵位號。復因章甫之疏。臣祖及李孟專等五人。特許院享。院宇之設於咸安伯夷山者。蓋以臣祖杖屨之所故耳。噫。先輩之立論已詳。百世之公議不誣。則六臣忠節。固無彼此輕重之可論。而廼者易名之恩。獨及於孟專。不及於臣祖。顧臣心向隅抑鬱之私。雖不足恤。在聖朝崇獎激勵之政。亦豈無欠缺之嘆乎。今若以事涉干恩。囁嚅不陳。則臣祖卓然之節。將無仰徹之路。玆敢不避猥越。冒瀆宸嚴。伏乞天地父母。俯賜鑑燭。臣先祖贈參判臣旅。一依故正言李孟專例。特賜贈諡之典。使聖朝褒忠之政。無或闕遺。俾臣祖不昧之魂。均被恩榮。不勝幸甚。臣無任屛營祈懇之至。答曰。省疏具悉。疏辭特許卿請。令攸司照例擧行。
정조 5년
左參贊金鍾秀疏曰。伏以。臣職叨匪據。情急求解。連章冒瀆。顗蒙體諒。聖批不許。且以跋文事急。趣臣上來。臣於是。愕然失圖。惶隕悶恢。直欲鑽地以入而不可得也。念臣之人與職。千萬不近似之實。及旣退不可復進之義。已悉於前後疏中矣。嗚呼。統三館而爲詞垣主。執一代文章之權衡而上下之者。是何等重任也。大事也。而一切委之於千萬不近似已退不可復進之身。卽臣之惶愧欲死。固無論已。此在朝家。成何等擧措。誠不可使聞於四方也。噫。無文而自以有文。休官而忽又做官。上以欺天。下以欺心。此士夫之陋習。人臣之慝行。臣雖駑甚。亦不忍爲此態也。假使臣不量才分。盡喪操執。急於饕榮。唯命是趨。則畢竟國家得一不文無恥之大提學而止耳。此又何益焉。至於跋文之役。臣於此。有不勝中心戚戚者。嗚呼。草茅小臣。受知先朝。蒙被天地之大德。在廷罕有臣比。以臣於戲不忘之思。欲報罔極之情。其所以效犬馬之微勞。唯在於摹天日之末光。儻以臣內閤見銜。猥膺是役。則只當聞命奔走。豈容備禮辭遜。而無奈匪分之職一縻。進身之路永阻。陳誠無地。有淚霑臆。嗚呼。不以冠以旌。非其招也。則虞人之死不敢進。夫豈樂爲是慢蹇也哉。仄伏聞寶鑑之纂修垂訖。跋文之製進方急。臣若徒畏洊瀆之誅。而不思所以及時變通之道。則國家大事。將不免緣臣遷就。罪上添罪。無所逃死。玆不得不更瀝肝血。附申縣道。伏乞聖明。念文柄之不宜輕畀。察臣身之難容更進。收回臣三館新命。移授可堪之人。俾重役毋至稽延。仍命有司。重勘臣逋慢瀆擾之罪。以警群工焉。目今御眞奉安之禮。聖節問候之儀。已次第過矣。顧臣職名。尙列於內閣。恩波曾霑於法醞。翹首北望。魂夢飛越。而濫銜在身。有足如縶。七分之瞻。萬年之祝。皆不克自致微誠。悚悵交至。尤增死罪。臣無任瞻天望聖戰恐祈懇之至。答曰。省疏具悉。卿其勿辭。卽爲上來行公。